**Javaslat**

**Kecskemét MJV 2012. évi költségvetési koncepciójának elkészítésére**

**Készítette: Kohajda László önkormányzati képviselő**

**Az egyre gyűrűző világgazdasági válság nem más, mint a politikának a gazdasági-környezeti fenntarthatóságba vetett, -nemzetállamok fölé emelkedő kollektív- hitének első jól kitapintható kudarca. Egy régi világrend végének a kezdete.**

A költségvetési rendeletnek minél konkrétabb, kézzelfoghatóbb, komplexebb választ kell adni arra, hogy hogyan tartható fenn a város gazdasági-környezeti szempontból. A közelgő problémák megoldása hosszú, 4 éven túl nyúló folyamat, ezért a politikai gondolkodásmód azonnali gyökeres megváltoztatását igénylik. Ez nemcsak ciklusokon átívelő tervezési, végrehajtási készséget kíván. Olyan intenzitással, olyan holisztikus szemléletmóddal kell terveznünk a költségvetést és minden hozzá kapcsolódó döntést, mintha egy háborúra készülnénk. Nem teszem hozzá e mondathoz, hogy addig, amíg nem késő, mert –a tudomány bizonyítja nekünk- már késő. A jövő tehát, a legjobb esetben is materiális értelemben vett lemondásokkal (élelmiszer, energia ) és szükségszerűen kollektív spirituális megerősödéssel fog járni. Ez a legoptimistább forgatókönyv.

A gazdasági-környezeti fenntarthatóság nem egy szempont a sok közül, hanem valamennyi szempont, valamennyi ágazat rendezőelve. A kérdést három konkrét kormányzati, önkormányzati szintű tennivaló köré javaslom csoportosítani:

**1, élelmiszerbiztonság 2, energiabiztonság 3, helyi közösségépítés**

A fentiekből következően, a teljesség igénye nélkül néhány, a költségvetésben megjelenő változásra tett javaslatom:

- újra kell gondolni a város gazdasági programját, egyéb koncepcióit. Az ehhez szükséges forrást biztosítani kell.

- Kiadási oldal csökkentése: közvilágítás takarékosabb fényforrásokkal, ill. korlátozásokkal. Felesleges, kontraproduktív alpolgármesteri statusok megszüntetése (évente több, mint 10 millió Ft/Fő). …

- Bevételi oldal növelése: Pályázati forrás feltárás. Bükk-Makk Leader projekt folytatása, geotermikus projekt folytatása, további partnerek bevonása, szélerőműpark kiépítése társfinanszírozással ill. EU-s forrásból. Látványberuházások helyett zöldenergiát feltáró beruházásokat kezdeményezzünk.

Támogassuk a 2012. évi költségvetésből az ökológiai, valamint az integrált gazdálkodást (helyi öko piac működtetése, termelők ösztönző támogatása, nepperek háttérbeszorítása, feldolgozó háttéripar támogatása, közétkeztetésbe a helyi termelők bevonása…) Tervezzük be az ökoszisztémák mintájára működő zárt ciklusú gazdasági körfolyamatokat (ld. Kék gazdaság) támogató rendszerek kiépítését.

Ne legyen a város külterülete, szatellit részei egy sajátos, másodrendű Kecskemét. Tisztességes földút karbantartást, közbiztonságot, tömegközlekedést, közösségösszetartó támogatásokat kell adni az itt élő embereknek. Ők működtetik (majd) a város éléskamráját, ők azok, akik valódi, manifeszt értékteremtő munkát végeznek. Ne hagyjuk „kihalni” őket.

Vezessük be a helyi fizetőeszköz („helyi pénz”) rendszerét, létrehozva ezzel egy valódi, a nemzetállamok fölé emelkedett magánpénzrendszert működtető kartelltől való függőségünket csökkentő, **ÖNkormányzatot**. Mindezeket a Nemzeti Vidékfejlesztési Stratégia és a készülő Nemzeti Fenntartható Fejlődés Programja cselekvési tervével összhangban, igénybevéve a Kormány szakmai segítségét.

Kecskemét, 2011. október 14. Kohajda László